‘ANC-konkelwerk moet herstel word in Krugersdorp’ANC se logo op ‘n muur in Soweto, Johannesburg. Foto: Ben Sutherland/Flickr.com Die DA-, VF Plus-, IVP-koalisie in die Mogale City-stadsraad in Krugersdorp, wat sedert Augustus 2016 deur die EFF gesteun word, is Woensdag tot ŉ val gebring. Dit volg nadat die ANC-speaker, Patrick Lipudi, op ŉ omstrede wyse – buite die raad se ordereëls – ŉ mosie van wantroue in die uitvoerende burgemeester, Michael Hollenstein, per geslote stembrief tot stemming gebring het. Lipudi het die afgelope maande herhaaldelik die stadsraad se werksprogram belemmer deur op outoritȇre wyse eensydige besluite op die raad af te dwing. Die LUR vir plaaslike regering in Gauteng, Paul Mashatile, het ten spyte van gesprekke en klagtes wat oor ’n geruime tyd strek, versuim om teen die speaker op te tree. VF Plus-raadslede, Tjaart Steenkamp en Amanda de Lange, het albei hul onderneming aan die kiesers van Krugersdorp gegee om alles in die stryd te werp om die status quo te herstel. Die VF Plus gaan as deel van die koalisie op ŉ dringende basis aksie neem teen die onregmatige optrede van die ANC-speaker om die mandaat, wat demokraties deur die kieserspubliek verleen is, so spoedig moontlik te herstel, het Pieter Mulder, wat self teenwoordig was, gesȇ. “Die koalisielid wat vandag die ANC-speaker se onreëlmatighede gesteun het, moet aan die kaak gestel word omdat die gebeure die toekoms van enige koalisie in Suid-Afrika in gedrang kan bring,” het hy bygevoeg.